钦定古今图书集成/明伦汇编/宫闱典/第055卷 > 唐
## 钦定古今图书集成/明伦汇编/宫闱典/第055卷 > 唐

### 中宗神龙元年封乳母于氏为平恩郡夫人

按：《唐书中宗本纪》不载。按《册府元龟》云云。

### 睿宗先天二年夏五月诰封乳母蒋氏为吴国夫人莫氏为燕国夫人又诏给燕国夫人窦氏俸禄给如三品

按《唐书睿宗本纪》，不载按《册府元龟》，先天二年五
月，太上皇诰曰：“皇帝乳母蒋氏、莫氏等，行藉柔良，心
惟静顺。襁褓祗事，夙效于勤劳；并邑分封，宜申于宠
命。蒋氏可封吴国夫人，莫氏可封燕国夫人。”是岁九
月诏曰：“燕国夫人窦氏，慈慧和顺，掌执礼经，女宪母
师，独高柔则。朕在孩幼，躬劳乳养，远惟恩义，宁忘夙
昔。瞻既往而莫追，见如存而永慕。抚渭城之事，未足
为言；视《南阳》之书，益增其感。俾锡朝宠，微申朕怀。”俸
料禄课等，一准《职事三品给》。

### 代宗大历八年敕赠保母元氏为颍川郡太夫人

按：《唐书代宗本纪》，不载。按《册府元龟》，大历八年六
月敕曰：“古者缘情立礼，著慈母之制，盖圣人示德，无
不报之礼。而汉宣帝亦追录掖庭郡邸，尝有阿保之
勤，以功深浅，并授封赏，记于前典，历代是之。故奶婆
元氏，朕在襁褓，受其抚育，推干就湿，慈爱特深，可谓
仁人厚惠茂德者矣。可赠颍川郡太夫人。”

====宪宗元和五年十月赠保母卢氏为燕国夫人====按：《唐书宪宗本纪》不载。按《册府元龟》云云。

### 哀帝天祐二年以中书省言封杨氏安圣君王氏福圣君第二王氏康圣君

按《唐书哀帝本纪》，不载按《旧唐书哀帝本纪》，天祐
二年七月，内出宣旨，“奶婆杨氏可赐号昭仪，奶婆王
氏可封郡夫人。”第二奶婆先帝已封郡夫人，准杨氏
例改封。中书奏议言：“乳母古无封夫人、赐内职之例，
近代因循，殊乖典故。昔汉顺帝以乳母宋氏为山阳
君，安帝乳母王氏曰野王君，当时朝议非之。今国祚
中兴，礼宜求旧。臣等商量。”杨氏赐号“安圣君”，王氏曰
“福圣君”，第二王氏曰“康圣君”，从之。

按《册府元龟》：哀帝天祐二年九月敕，奶婆杨氏可封
昭仪，奶婆王氏可封郡夫人。第二奶婆王氏先昭宗
皇帝封郡夫人，今准杨氏例改封。中书门下奏曰：“伏
以奶婆杨氏等，保持夙宵，善养劳苦，且隆恩泽，以报
勤劬。窃以事体参详，合陈管见。臣闻周制，宫职，夫人
只列三人，汉氏后宫之号十有四位。元帝时置昭仪”，
位视丞，秩比诸侯王。至于列妾，纵称夫人，亦无裂土
割郡之号。以乳母郭征卿、胡组著保养宣帝之功，子
孙只受厚赏，而无封爵之号。且帝外祖母封博平君，
非乳母之例。后汉顺帝封阿母宋氏为山阳君，则致
汉阳地震。安帝时，封乳母王圣为野王君，亦致地震
京师。其时中正上言，亦以封爵过当，乃贻厥咎，非叶
高祖山河之约。至晋室中兴，乳母阿苏有保元帝之
功，赐号“保帝圣君。”既非爵邑，又彰其功，爰择美名，在
理甚当。至高齐陆令萱以干阿奶授封郡君，寻乱制
度。中宗神龙元年，封乳母于氏为平恩郡夫人。景龙
四年，封尚食高氏为修国夫人，封爵之失，始自于此。
后睿宗下诰，封元宗“乳母莫氏为夫人。”窃以中宗朝
政归韦氏，睿宗朝驾蹑轩辕，当时无复纪纲，历载寝
为讹弊。伏以陛下重兴宝运，再阐丕图，奉高祖、太宗
之旧行，往代前贤故事，克臻至道，以显中兴。庶汇提
纲，众务毕举。今者进封保母为郡夫人，再至加恩，须
至封国夫人。窃以妇人无爵，从夫之爵，以赏功勋，则
命爵。又四方多事，方注意公卿，以勋劳昭著者，室家
爵邑自郡夫人。今则宣授乳母为郡夫人，加恩必及
列土。朝廷大柄，以爵禄为主，命爵不定其等差，则天
下之人无以为贵。以为贵功则封比砺山，荣室则爵
同乳母。臣等窃意，有室家者实耻之。况四海九州之
内，有功劳安社稷勋贤，得不对室家惭于所命之爵。
其所封乳母杨氏、王氏，臣等参详，望赐厘革。虽居湿
推燥，毕彰保养之勤；但胙土分茅，且异疏封之例。况
昭仪内侍，燕寝位列宫嫔，夫人则亚列妃嫱，供奉左
右。窃按《仪礼》：“乳母缌以其名。”母方有缌服。今则不可
以嫔御之号，增荣于阿保。揆于礼文，有乖事体。宜加
眷佑，当树鸿私，永示规程，以服寰宇。臣等商量，奶婆
杨氏望赐号“安圣君”，奶婆王氏望赐号“福圣君”，第二
奶婆王氏望赐号“康圣君。”从之。